Den anmelderroste Odense Sommerrevy skal fra i morgen fredag spille i Aalborg Kongres & Kultur Center. Revyen overtager efter mange år med Cirkusrevyen.

Efter 35 år med Cirkusrevyen som fast inventar i Aalborg Kongres & Kultur Center, er det blevet tid til forandring. Det bliver i form af Odense Sommerrevy, som starter i morgen fredag. En af deltagerne i revyen er Stig Rossen, og han er ikke i tvivl om, hvad publikum skal forvente. -	Musikalsk er det på et sindssygt, højt niveau. Man kommer til at grine, og man kommer til at klappe, siger Stig Rossen. Hvorfor Odense Sommerrevy? Man kunne måske undre sig over, hvorfor Aalborg ikke selv har lavet en sommerrevy, men derimod har bestilt Odense Sommerrevy. Direktør i Aalborg Kongres & Kultur Center, Nicolaj Holm, mener, at revyen er det helt rigtige valg for dem. -	Stig Rossen har været her i 25 år til julekoncerter, og Vicki Berlin og Thomas Mørk har lavet vinterrevy i Aalborg mange gange, så det er folk, der virkelig har deres sjæl for Aalborg, siger Nicolaj Holm. Det er i denne weekend, at Odense Sommerrevy kan opleves for første gang i Aalborg Kongres & Kultur Center.